Richmond-plaasmoorde: Man vir waarneming gestuur‘n 19-jarige man wat skuldig bevind is aan die moorde op die Schütte-gesin op hul plaas in Richmond, KwaZulu-Natal is deur die hooggeregshof in Pietermaritzburg vir sielkundige waarneming gestuur. Siphefihle Ngubane is deur waarnemende regter Louis Barnard vir sielkundige waarneming gestuur nadat sy regsverteenwoordiger aangedui het dat ‘n vorige verslag beweer dat hy aan ‘n geestelike toestand ly. Ngubane is na die Fort Napier-hospitaal in Pietermaritzburg verwys vir waarneming. Ngubane, Zamukuhla Maduna (19) en ‘n 17-jarige seun is skuldig bevind aan die moorde op Eckard Schütte (76), sy vrou Elizabeth (65) en hul seun Lutz (33). Lutz is na die plaas om sy pa se 77ste verjaarsdagpartytjie te vier. Die drie mans het erken dat hulle op 1 Maart 2014 na die plaas Springvale naby Richmond is om die familie te beroof. Hulle het erken hulle het messe saamgevat om die slagoffers te vermoor sodat hulle nie uitgeken kan word nie. Hulle het ook brandstof saamgeneem, “om enige bewyse wat ons aan die misdaad verbind” te vernietig en hul liggame aan die brand te steek. Hulle is drie dae na die misdaad in hegtenis geneem. Maduna wat vir Eckard gewerk het, het gesê hulle is met ŉ taxi van Pietermaritzburg na die plaas. Hy sê hulle het Schutte genader en voorgegee dat hulle hout wil koop. Die 17-jarige het Schütte in die skuur van agter gegryp, met hom geworstel en uiteindelik in die nek gesteek. Die drie is toe na die plaashuis, maar Elizabeth was nie tuis nie. Hulle het probeer om ŉ kluis oop te breek, maar was onsuksesvol en het besluit om vir haar te wag, aangesien sy die kluis se sleutels gehad het. Elizabeth en Lutz het by die huis opgedaag en hulle het haar gegryp en in die kop en nek gesteek. Hulle het haar toe na die hoofslaapkamer geneem waar hulle haar polse met kleefband vasgebind het voordat hulle haar keel afgesny het. Hulle het die kontant en ander items gesteel en toe petrol oor die liggame uitgegooi voordat hulle aan die brand gesteek is. Die drie het met Schütte se voertuig gevlug. Lees ook: Richmond-plaasmoord: Drie beken skuld op gru-moorde Richmond-plaasmoorde: Vier weer in hof Vier in hof oor Richmond-plaasmoorde Verdagtes in hof vir Richmond-plaasmoorde Polisiekommissaris “bly” oor arrestasies ná Richmond-plaasmoorde AfriForum: ‘Gru-moorde kan toegeskryf word aan regering se stilswye’ Richmond-plaasmoorde: Oorledenes se name bekend Richmond-plaasmoorde: Gesin se liggame aan die brand gesteek Plaasmoord: Bejaardes en seun doodgeslaan